**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 09.11.2017, ora 08.00 – 10.11.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 10.11.2017, ora 07.00**

**RÂURI**

**Debitele au fost, în general, staționare,** exceptând Trotuşul, unde au fost în creştere din cauza precipitaţiilor prognozate şi propagării.

Din cauza precipitaţiilor mai însemnate cantitativ, izolat, s-au înregistrat scurgeri importante pe versanţi, torenţi, pâraie şi creşteri rapide de niveluri şi debite pe unele râuri mici din partea centrală şi de sud a Dobrogei.

Debitele se situează, în general, între 30-90%, mai mari (în jurul şi peste mediile multianuale lunare) pe râurile în bazinele: Vişeu, Iza, Someșul Mic, Crişul Repede, Prahova, Buzău, Putna, Rm. Sărat, bazinul superior al Bistriței, pe unii afluenți ai Oltului superior și mijlociu, Argeșului inferior și mai mici (sub 30% din normalele lunare) pe râurile din bazinele hidrografice ale Cernei, Bârladului și bazinul superior al Timișului.

În interval, a fost emisă o **ATENŢIONARE HIDROLOGIĂ PENTRU FENOMENE IMEDIATE.**

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în general staționare,** exceptând Trotuşul unde vor fi în scădere uşoară.

Sunt posibile creșteri de niveluri și debite pe unele râuri din centrul și nord-vestul țării datorită precipitațiilor prognozate.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 09.11 – 10.11.2017 a fost în scădere, având valoarea de 3900 m3/s**, sub media multianuală a lunii noiembrie (4650 m3/s).

În aval de Porţile de Fier debitele au fost în scădere pe sectorul Gruia – Tr. Măgurele şi în creştere pe sectorul Zimnicea – Tulcea.

**Debitul la intrarea în ţară (secţiunea Baziaş) va fi în scădere (3800 m3/s).**

În aval de Porţile de Fier debitele vor fi în scădere pe sectorul Gruia – Giurgiu şi în creştere pe sectorul Olteniţa – Tulcea.

**2.** **Situaţia meteorologică în intervalul 09.11.2017, ora 09.00 – 10.11.2017, ora 06.00**

**ÎN ŢARĂ**

**Pe parcursul zilei, cerul a fost noros** în cea mai mare parte a țării. Înnorările au fost mai persistente și, temporar, chiar accentuate în regiunile sud-estice unde a plouat pe arii extinse, local moderat cantitativ, în timp ce în restul zonelor ploi și burniță s-au semnalat pe spații mici. În special în cursul după-amiezii, în județul Constanța, local, au fost și manifestări de instabilitate atmosferică (averse însoțite de descărcări electrice), iar cantitățile de apă au depășit 30...40 l/mp. În zona montană înaltă, în general la peste 1800 m altitudine, precipitațiile au fost și sub formă de lapoviță și ninsoare. Începând de seara, cerul s-a mai degajat în sud-vest și în sudul extrem. Vântul a fost moderat în sud-estul teritoriului, a avut intensificări izolate pe creste, iar în rest a suflat în general slab. Stratul de zăpadă s-a menținut în zona montană înaltă, iar în platformele stațiilor meteorologice avea grosimi de până la 47 cm (Munții Făgăraș). Temperaturile maxime, situate în jurul celor normale pentru prima decadă de noiembrie, s-au încadrat între 6 grade la Joseni și 16 grade la Drobeta Turnu Severin. La ora 06.00 valorile termice erau cuprinse între 3 grade la Sânnicolau Mare și 10 grade Alexandria, Băile Herculane, București Filaret, Călărași, Constanța, Gura Portiței, Hârșova, Jurilovca, Sfântu Gheorghe Deltă, Slobozia, Sulina și Videle. Dimineața și noaptea a fost ceață local în Banat, Crișana, pe arii restrânse în Oltenia și cu totul izolat în celelalte regiuni.

***Observație:*** *începând de ieri de la ora 06.00 au fost în vigoare 6 mesaje privind fenomene meteorologice periculoase imediate, 5 atenționări cod galben, 4 emise de SRPV Timișoara și 1 la SRPV Constanța și 1 avertizare cod portocaliu emisă de SRPV Constanța.*

**LA BUCUREŞTI**

**Vremea a fost închisă** și, temporar, a plouat slab, mai ales pe parcursul zilei. Vântul a suflat slab până la moderat. Temperatura maximă, normală pentru data calendaristică, a fost de 12 grade la toate staţiile meteo. La ora 06.00 se înregistrau 9 grade la Afumați și Băneasa și 10 grade la Filaret.

**3. Prognoza meteorologică în intervalul 10.11.2017, ora 09.00 – 11.11.2017, ora 09.00**

**ÎN ŢARĂ**

**În regiunile din nord-vest și centru înnorările vor fi persistente**, în timp ce în restul țării cerul va fi temporar noros. Va ploua în Maramureș și local în Transilvania, iar în celelalte zone ploi sau burniță vor fi pe arii restrânse, mai ales în prima parte a zilei. În nordul Carpaților Orientali, iar ziua și la altitudini mari în Carpații Meridionali precipitațiile vor fi sub formă de lapoviță și ninsoare. Vântul va sufla slab și moderat, cu intensificări în zona montană înaltă din nordul țării. Temperaturile maxime se vor încadra între 9 și 16 grade, iar cele minime între 1 și 9 grade. Local și temporar se va semnala ceață.

**LA BUCUREŞTI**

Cerul va avea înnorări temporare, mai persistente în prima parte a zilei când vor mai fi posibile ploi slabe, iar noaptea vor fi condiții de ceață. Vântul va sufla slab până la moderat. Temperatura maximă va fi de 13...14 grade, iar cea minimă de 3...5 grade.

**4. Buletin nivometeorologic valabil pentru masivele Bucegi şi Făgăraş (versantul nordic) emis pentru perioada 09 noiembrie 2017 ora 20 – 13 noiembrie 2017 ora 20.00.**

**Buletin**

**4.1. Starea stratului de zăpadă în data de 09.11.2017, ora 14**

În ultimele zile, la altitudini de peste 2000 metri, grosimea stratul de zăpadă a înregistrat variaţii uşoare, la început a continuat să scadă, dar în ultimele 24 de ore a crescut uşor ca urmare a precipitaţiilor predominant sub formă de ninsoare. Astăzi, 9 noiembrie la ora 14.00, stratul de zăpadă măsura: 47 cm la Bâlea-Lac, 30 cm la Vf. Omu, la Sinaia era discontinuu iar Fundata şi Predeal nu aveau strat. La altitudini de peste 2000, în partea superioară a stratului se regăsec 2...3 cm de zăpadă proaspătă depusă peste plăcile de vânt sau crustele de gheaţă preexistente. În interior, stratul are o rezistentă relativ scăzută şi este constituit preponderent din cristale fine şi cruste subţiri de gheaţă intercalate.

**4.2 Evoluţia vremii în intervalul 09.11.2016 ora 20 – 13.11.2017 ora 20.00:**

Vremea se va încăzi de la o zi la alta, devenind deosebit de caldă pentru această perioadă. Cerul va fi temporar noros, dar cu precădere în primele şi ultimele 24 de ore ale intervalului se vor semnala precipitaţii mixte, în general slabe cantitativ. Vântul va sufla în general moderat cu intensificări locale din sector vestic, care vor depăşi la rafală 70-80 km/h. Local se va semnala ceaţă.

La altitudini mai mici de 1800 m, temperaturile nocturne vor fi cuprinse, în general, între -4 şi -2 la începutul intervalului şi între 1 şi 3 în noaptea de duminică spre luni (12-13 noiembrie), iar cele diurne în general între 2 şi 5 grade în prima zi şi între 6 şi 11 grade, luni (13 noiembrie).

La peste 1800 metri altitudine temperaturile minime se vor încadra în general între -6 şi -4 grade la începutul intervalului şi între -3 şi 0 grade în noaptea duminică spre luni (12-13 noiembrie), iar maximele în general între -3 şi 1 grad în prima zi şi între 1 şi 4 grade luni (13 noiembrie).

Pe fondul încălzirii vremii şi al precipitaţiilor mixte, stratul va prezenta unele variaţii nocturne-diurne, dar în general, tendinţa va fi de scădere, ca urmare a umezirii şi topirii zăpezii. Pe pantele mai înclinate, prin ruperea plăcilor sau a crustelor, mai ales în condiţiile unor supraîncărcări se pot produce avalanşe. Spontan, se pot produce însă şi curgeri şi avalanşe de topire.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**ABA Argeş Vedea** revine cu informaţii suplimentare referitoare la producerea unui incident de mediu la data de 08.11.2017, în comuna Dâmbovicioara, județul Argeș, unde în timpul dezafectării conductei de transport gaze naturale, o cantitate neestimată de produse petroliere (ulei) s-a scurs în albia pârâului necadastrat Valea Izvorul Sec, fiind afectată o păstrăvărie din aval.

În urma deplasării pe teren, a reprezentanților IBA ABA Argeș Vedea și cei ai Gărzii de Mediu Argeș, au fost constatate urmatoarele:

* Poluarea s-a produs ca urmare a spargerii unei conducte de transport gaze naturale a TRANSGAZ Medias;
* Reprezentanții TRANSGAZ au sistat lucrarea și au luat măsurile necesare pentru limitarea poluării;
* Au fost montate 4 baraje din paie aval de locul incidentului pe Valea izvorul Sec (necadastrata);
* A fost afectată o păstrăvărie din aval – la suprafața apei pe cele 4 bazine piscicole se semnalau irizații, dar nu a fost semnalată mortalitate piscicolă;
* Au fost prelevate probe de apă din bazinele piscicole, amonte și aval de acestea, urmând a se efectua analizele de calitate a apelor;
* În cursul zilei de azi, 09.11.2017, reprezentanții IBA ABA Argeș Vedea și cei ai Gărzii de Mediu Argeș se vor deplasa în zona incidentului pentru întocmirea Procesului Verbal de control si verificare zonei afectate.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 08.11.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană, cu valoarea limită zilnică de 50 µg/mc.

1. **În domeniul solului şi vegetaţiei**

**GNM, Comisariatul Judeţean Braşov şi SGA Braşov revin cu** informaţii suplimentare referitoare la producerea unui accident rutier, cu scurgere de hidroxid de sodiu, la data de 08.11.2017, în jurul orei 15.54, autocamionul tractând remorca cisterna cu numãrul de înmatriculare SA 858-AZ, aparţinând unui transportator necunoscut din Serbia.

- Incidentul rutier s-a produs pe partea dreapta a DN 1, direcția Codlea - Vlădeni, la km 188+350 m .

- Cisterna transporta circa 24 t soluție hidroxid de sodiu de concentrație necunoscută.

- În zona incidentului rutier, la o distanțăa de circa 150 m față de locul unde s-a produs acesta, exista un afluent necadastrat de stânga al pârâului Auriu.

- Ca urmare a accidentului, autocisterna s-a răsturnat pe marginea carosabilului și din aceasta a curs, atât pe carosabil, cât și în rigola pluvială a drumului național, situată pe partea stângă, o cantitate considerabilă de soluție hidroxid de sodiu.

- De asemenea, pe carosabil au existat și scurgeri considerabile de motorină din rezervorul autocisternei.

- La fața locului au intervenit echipaje de la poliție pentru oprirea și devierea circulației în zonă, precum și echipaje de la ISU Brașov, care au izolat imediat zona și au intervenit cu material absorbant (pământ) pentru a stoca scurgerile de hidroxid de sodiu în rigola DN1 și cu nisip pentru reținerea scurgerilor de motorină pe carosabil.

- Pentru reținerea scurgerilor de motorină pe carosabil, angajații S.G.A. Braşov au intervenit cu materiale absorbante specifice pentru poluări cu produse petroliere ( 2 saci spill-sorb).

- Afluentul necadastrat al pârâului Auriu nu a fost afectat, nefiind necesară prelevarea unor probe de apă de angajații SGA Brașov.

- În jurul orei 20.00, autocisterna a fost ridicată de la locul accidentului, de o firmă de tractări auto, iar suprafață afectată a carosabilului a fost acoperită cu un pat de nisip de echipajele CNAIR.

Ca urmare a celor constatate la fața locului, în urma accidentului nu s-a produs nicio poluare a cursurilor de apă din zonă și nu au fost afectate folosințe din aval.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 08.11.2017 - 09.11.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE